**АЙМГИЙН ИТХ, АЖЛЫН АЛБАНААС**

**2022 ОНЫ 2-Р САРД ХИЙЖ ГҮЙЦЭТГЭСЭН**

**АЖЛЫН МЭДЭЭЛЭЛ**

2022.02.28. Зуунмод.

Аймгийн иргэдийн Төлөөлөгчдийн Хурал, Ажлын албанаас 2021 оны 02 дугаар сард дараах ажлуудыг зохион байгууллаа.

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 52 дугаар зүйлийн 52.1.1, 48 дугаар зүйлийн 48.3 дахь заалтын дагуу аймгийн иргэдийн Төлөөлөгчийн Хурлын Хуралдааны тов зарлах, Хуралдааны бэлтгэл хангах аймгийн иргэдийн Төлөөлөгчдийн Хурлын даргын 2022 оны 2-р сарын 08-ны 03 дугаар захирамжаар аймгийн иргэдийн Төлөөлөгчдийн Хурлын ээлжит Наймдугаар Хуралдааныг 2022 оны 02 дугаар сарын 17-ны өдрийн “Пүрэв”, 18-ны өдрийн “Баасан” гарагт аймгийн Засаг даргын Тамгын газрын Хуралдааны танхимд 09 цагт хуралдуулахаар тов тогтоож, хэлэлцэх асуудлыг тогтов.

2022 оны 02-р сарын 17, 18-ны өдрүүдэд Засгийн газрын Хэрэг эрхлэх газраас аймаг, нийслэлийн иргэдийн Төлөөлөгчдийн Хурлын дарга, Засаг дарга нарын нэгдсэн семинар зохион байгуулахтай холбогдуулан аймгийн иргэдийн Төлөөлөгчдийн Хурлын Наймдугаар Хуралдаан хойшилж 02-р сарын 23-ны өдрийн “Лхагва”, 02-р сарын 24-ны “Пүрэв” гарагт хуралдаж нийт 17 асуудал хэлэлцэж, 16 тогтоол батлан гаргалаа.

Аймгийн иргэдийн Төлөөлөгчдийн Хурлын хороод 02-р сарын 21-22-ны өдрүүдэд хуралдан, хурлаар хэлэлцэх асуудлуудад салбар салбарын чиглэлээр холбогдох санал дүгнэлтээ боловсруулан нэгтгэж, Хурлын Хуралдаанд танилцуулав.

**Аймгийн ИТХ-ын VIII Хуралдаан:**

Аймгийн ИТХ-ын 8 дугаар Хуралдаан эхний өдөр буюу 2-р сарын 23-ны өдөр 73.0 хувийн ирцтэй хуралдаж нийт 9 асуудал хэлэлцэж 8 тогтоол батлав.

Үүнд:-

1.Аймгийн иргэдийн Төлөөлөгчдийн Хурлын дүрмийн шинэчилсэн найруулгын тухай асуудлыг хэлэлцээд аймгийн ИТХ-ын 20 төлөөлөгч “Аймгийн иргэдийн Төлөөлөгчдийн хурал дүрэмтэй” байх нь зүйтэй гэсэн санал өгснөөр тус дүрмийн шинэчилсэн найруулгыг дахин боловсруулах дэд ажлын хэсгийг аймгийн ИТХ-ын даргын захирамжаар байгуулж томилохоор шийдвэрлэв.

2.Аймгийн иргэдийн Төлөөлөгчдийн Хурлын Хуралдааны дэгийг шинэчлэн батлах тухай асуудал, түүнд Хурлын Нутгийн удирдлага, хууль хяналт, гадаад харилцааны хорооноос хийсэн дүгнэлтийг хэлэлцээд “Хуралдааны дэг батлах тухай” тогтоолыг 01 дүгээр тогтоолыг батлав.

Засгийн газрын хэрэг эрхлэх газраас ирүүлсэн Үлгэрчилсэн дэгийн тухай төслийг Ажлын албанаас аймгийн ИТХ-ын төлөөлөгчдөд хүргүүлж Хурлын хороодоос холбогдох санал авсан байна. Мөн Ажлын албанаас Хуралдааны дэгийн төсөлд хороодоос ирүүлсэн саналуудыг тусгаж нэгтгэн 2-р сарын 14-ний өдөр төлөөлөгчдөөр хэлэлцүүлэн төлөөлөгчдийн саналыг авч д**эгийн төсөлд тусгаж хэлэлцүүлсэн.**

Хуралдааны зохион байгуулалт, үйл ажиллагааг Монгол Улсын Үндсэн хууль холбогдох бусад хууль, “ИТХ-ын Хурлын дүрэм”, энэ дэг, тухайн Хуралдааны дотоод журмаар зохицуулах бөгөөд батлагдсан өдрөөс эхлэн дагаж мөрдөнө.

3.Аймгийн иргэдийн Төлөөлөгчдийн Хурлын зөвлөл байгуулах тухай асуудлыг хэлэлцээд аймгийн ИТХ-ын Хуралдааны шийдвэрийн биелэлтийг хангуулах, Хуралдааны бэлтгэл хангах, хуралдаан хоорондын хугацаанд Хурлын хороодын үйл ажиллагааг уялдуулан зохицуулах үүрэг бүхий иргэдийн Төлөөлөгчдийн Хурлын Зөвлөлийн бүрэлдэхүүнийг 7 хүний бүрэлдэхүүнтэй байгуулж, 02 дугаар тогтоолоор батлав..

Аймгийн ИТХ-ын Зөвлөлийн Хуралдааны дэг, 2022 оны үйл ажиллагааны төлөвлөгөөг боловсруулан батлах, Хурлын хороодод чиглэл өгч, үйл ажиллагаагаа уялдуулан зохицуулахыг Зөвлөлийн гишүүдэд үүрэг болголоо.

4.Аймгийн иргэдийн Төлөөлөгчдийн Хурлын Хорооны үйл ажиллагааны журам батлах тухай асуудал түүнд Нутгийн удирдлага, хууль хяналт гадаад харилцааны хорооноос хийсэн дүгнэлтийг хэлэлцэн холбогдох саналуудыг нэмж тусган, хорооны нэршилд өөрчлөлт оруулав. Энэхүү журмаар аймгийн иргэдийн Төлөөлөгчдийн Хурлын хорооны үйл ажиллагааг зохицуулах бөгөөд Хороо нь Хурлын тасралтгүй, байнгын үйл ажиллагааг хангаж, Хурлын хуралдаанаар хэлэлцэх асуудлыг урьдчилан бэлтгэж, санал, дүгнэлт гаргах, Хурлын тогтоол, шийдвэрийн биелэлтийг хянан шалгах чиг үүргийг хэрэгжүүлнэ.

“Аймгийн иргэдийн Төлөөлөгчдийн Хурлын Хорооны үйл ажиллагааны журам”-ыг 03 дугаар тогтоолоор батлав.

5.Аймгийн иргэдийн Төлөөлөгчдийн Хурлын Төлөөлөгчийн ёс зүйн дүрэм батлах тухай асуудал түүнд Нутгийн удирдлага, хууль хяналт гадаад харилцааны хорооноос хийсэн дүгнэлтийг хэлэлцээд аймгийн иргэдийн Төлөөлөгчдийн Хурлын Төлөөлөгчдөөс иргэд сонгогчид, олон нийтийн өмнө хүлээх ёс зүйн хэм хэмжээг мөрдөн хэрэгжүүлж, хуралдаанд ажил хэрэгчээр оролцох, гарсан шийдвэр, хууль тогтоомжийг иргэд, сонгогчдод тогтмол тайлбарлан таниулж санал бодлыг нь уламжлах, ёс зүйн зөрчил гаргахаас урьдчилан сэргийлэх, гаргасан зөрчлийг шийдвэрлэх зорилгоор “Төлөөлөгчийн ёс зүйн дүрэм батлах тухай” тогтоолыг батлав.

6.Аймгийн иргэдийн Төлөөлөгчдийн Хурлын Төлөөлөгчийн үнэмлэх, албан бичгийн хэвлэмэл хуудас хэрэглэх журам батлах тухай түүнд Хурлын хорооноос хийсэн дүгнэлтийг хэлэлцээд аймгийн ИТХ-ын зөвлөл, Хороод, Төлөөлөгчийг бүрэн эрхийнхээ хугацаанд хуулиар хүлээсэн эрх, үүргээ хэрэгжүүлэх баталгаагаар хангах, бүх шатны ИТХ, Засаг дарга, түүний Тамгын газар, хуулийн этгээд, төрийн болон төрийн бус байгууллагууд, иргэд, олон нийттэй харилцаж ажиллахад дэмжлэг, туслалцаа үзүүлэх зорилгоор “Аймгийн Иргэдийн Төлөөлөгчдийн Хурлын төлөөлөгчийн үнэмлэх, албан бичгийн хэвлэмэл хуудасны загвар, хэрэглэх журам”-ыг нэгдүгээр, аймгийн ИТХ-ын Зөвлөлийн хэвлэмэл хуудасны загварыг хоёрдугаар, Төлөөлөгчийн албан бичгийн хэвлэмэл хуудасны загварыг гуравдугаар, Хороодын хэвлэмэл хуудасны загварыг дөрөвдүгээр хавсралтаар тус тус батлав.

Аймгийн ИТХ-ын Төлөөлөгч нь улс төр, өөрийн болон өөрт хамаарал бүхий этгээдийн эрх, ашиг сонирхлыг илэрхийлэхгүй бөгөөд тухайн нутаг дэвсгэрийн иргэдийн эрх, хууль ёсны ашиг сонирхлыг эрхэмлэн баримтлагч мөн бөгөөд Төлөөлөгчийн энгэрийн тэмдэг, үнэмлэх, аймгийн ИТХ-ын зөвлөл, Хороод, Төлөөлөгчийн албан бичгийн хэвлэмэл хуудас, тэдгээрийг хэрэглэхтэй холбогдсон үйл ажиллагааг тус журмаар зохицуулах юм.

7.Аймгийн иргэдийн Төлөөлөгчдийн Хурлын Төлөөлөгчийн урамшуулал олгох журам батлах тухай асуудлыг хэлэлцээд аймгийн иргэдийн Төлөөлөгчдийн Хурлын төлөөлөгчийн хуулиар олгосон эрх, үүргийн хүрээнд үйл ажиллагаагаа үр дүнтэй хэрэгжүүлэхэд дэмжлэг үзүүлэх зорилгоор төлөөлөгчдөд урамшуулал олгох харилцааг зохицуулах зорилгоор “Аймгийн иргэдийн Төлөөлөгчдийн Хурлын төлөөлөгчийн урамшуулал олгох журам”-ыг батлав.

8.Аймгийн иргэдийн Төлөөлөгчдийн Хурлын Хороодыг шинэчлэн байгуулах тухай асуудлыг хэлэлцээд аймгийн ИТХ-д 6 хороо, 1 дэд хороо ажиллахаар шийдвэрлэн батлав.

Үүнд:

1. Нутгийн удирдлага, цахим хөгжлийн хороо;

2. Төсөв санхүү, эдийн засгийн хөгжлийн хороо;

3. Нийгмийн бодлого, хүний хөгжлийн хороо;

4. Газрын харилцаа, байгаль орчин, хөдөөгийн хөгжлийн хороо;

5. Хот суурин, үйлдвэрлэл, үйлчилгээ, дэд бүтцийн хөгжлийн хороо;

6. Хүний эрх, өргөдөл гомдлын хороо,

Ёс зүйн дэд хороо гэсэн нэртэйгээр Хурлын хороодыг шинэчлэн байгуулав.

# 9.Аймгийн иргэдийн Төлөөлөгчдийн Хурлын Ажлын албаны бүтцийг шинэчлэн тогтоох тухай асуудлыг хэлэлцээд Монгол Улсын Засаг, захиргаа, нутаг дэвсгэрийн нэгж, түүний удирдлагын тухай хуулийн шинэчилсэн найруулга 2022 оны 1 сарын 1-ээс хэрэгжиж эхэлсэнтэй холбогдуулан тус хуулийн 54.2.-т “Иргэдийн Төлөөлөгчдийн Хурлын ажлын албаны бүтэц орон тоо, цалингийн санг Засгийн газраас тогтоосон хязгаарын хүрээнд Хурал өөрөө тогтооно.” гэж заасны дагуу Засгийн газрын 2021 оны 12 сарын 14-ний 376 дугаар тогтоолоор Төв аймгийн ИТХ-ын Ажлын алба 12 хүртэл орон тоотой, Ажлын албаны дарга, 2 хүртэл хэлтэстэй байхаар тусгасан. Иймд аймгийн иргэдийн Төлөөлөгчдийн Хурлын Ажлын албаны бүтэц, орон тоог шинэчлэн, 2 хэлтэстэй байхаар батлав.

Ажлын албаны бүтцийг шинэчлэн тогтоосонтой холбогдуулан ажилтнуудын албан тушаалын тодорхойлолтод өөрчлөлт оруулан Монгол Улсын Төрийн албаны зөвлөлд хүргүүлж, зөвшөөрлийг үндэслэн батлахыг аймгийн иргэдийн Төлөөлөгчдийн Хурлын Нарийн бичгийн даргад даалгалаа.

Аймгийн иргэдийн Төлөөлөгчдийн Хурлын Наймдугаар Хуралдааны эхний өдрийн Хуралдаанаар 9 асуудалд хэлэлцэж 8 тогтоол батлан гаргалаа.

Аймгийн ИТХ-ын Наймдугаар хуралдаан 2022 оны 02-р сарын 24-ний өдрийн “Пүрэв гараг”-т үргэлжлэн явагдаж тус өдөр 8 асуудал хэлэлцэж шийдвэрлэлээ. Үүнд:-

10.Төв аймгийг 2021-2025 онд хөгжүүлэх таван жилийн Үндсэн чиглэлийн хэрэгжилтийн явц, түүнд Хурлын хороодоос хийсэн дүгнэлт, Хурлын Төлөөлөгчдөөс гарсан саналыг хэлэлцээд аймгийг 2021-2025 онд хөгжүүлэх таван жилийн үндсэн чиглэлийн зорилт, арга хэмжээг хэрэгжүүлэх ажлын ололт амжилт, үр дүнг улам бататгаж, эрчимжүүлэхийг тэмдэглээд аймгийг 2021-2025 онд хөгжүүлэх таван жилийн үндсэн чиглэлийн дэвшүүлсэн 37 зорилт, 173 арга хэмжээний хэрэгжилтийн явц 91.45 хувийн гүйцэтгэлтэй тул “ҮР ДҮНТЭЙ” гэж дүгнэв.

Аймгийг 2021-2025 онд хөгжүүлэх таван жилийн үндсэн чиглэлийн, хэрэгжүүлэх арга хэмжээний төлөвлөгөөний хэрэгжилтэд тодорхой арга хэмжээ авч, шаардлагатай төсөв хөрөнгийн асуудлыг гадаад, дотоодын хөрөнгө оруулалт татан, хэрэгжилтийг бүрэн хангаж, хяналт тавьж ажиллахыг аймгийн Засаг даргад даалган тогтоолын хэрэгжилтэд хяналт тавьж ажиллахыг Хурлын хороодод үүрэг болгов.

11.Аймгийн Засаг даргын 2020-2024 оны үйл ажиллагааны хөтөлбөрийн хэрэгжилтийн явц, Хурлын хороодоос хийсэн дүгнэлт, Төлөөлөгчдөөс гарсан саналыг хэлэлцээд аймгийн Засаг даргын 2020-2024 үйл ажиллагааны хөтөлбөрт тусгагдсан зорилт, арга хэмжээг хэрэгжүүлэх ажлын ололт амжилт, үр дүнг улам бататгаж, эрчимжүүлэхийг тэмдэглээд аймгийн Засаг даргын 2020-2024 оны үйл ажиллагааны хөтөлбөрийн дэвшүүлсэн 52 зорилтын 274 арга хэмжээний хэрэгжилтийн явц 87.65 хувийн гүйцэтгэлтэй тул “ТОДОРХОЙ ҮР ДҮНД ХҮРСЭН**”** гэж дүгнэв.

Аймгийг Засаг даргын 2020-2024 оны үйл ажиллагааны хөтөлбөрийн хэрэгжүүлэх арга хэмжээний төлөвлөгөөний хэрэгжилт, үр дүнг бататгаж, удаашралтай байгаа ажлуудыг эрчимжүүлэхээр тодорхой арга хэмжээ авч, шаардлагатай төсөв хөрөнгийн асуудлыг шийдвэрлэн, хэрэгжилтийг бүрэн хангаж, хяналт тавьж ажиллахыг аймгийн Засаг даргад даалгалаа.

Энэ тогтоолын хэрэгжилтэд хяналт тавьж ажиллахыг Хурлын Хороодод үүрэг болгов.

12. Аймгийн 2021 оны хөгжлийн жилийн төлөвлөгөөний хэрэгжилт дүгнэх тухай асуудал түүнд Хурлын хороодоос хийсэн дүгнэлт, Хурлын төлөөлөгчдөөс гарсан саналыг хэлэлцээд Төв аймгийн 2021 оны хөгжлийн жилийн төлөвлөгөөний зорилт, арга хэмжээг хэрэгжүүлэх ажлын ололт амжилт, үр дүнг улам бататгаж, удаашралтай зорилт, арга хэмжээг эрчимжүүлэхийг тэмдэглээд Төв аймгийн 2021 оны хөгжлийн жилийн төлөвлөгөөний дэвшүүлсэн 52 зорилт, 274 арга хэмжээний хэрэгжилтийн явц 90.01 хувийн гүйцэтгэлтэй тул **“**ҮР ДҮНТЭЙ**”** гэж дүгнэв.

Төв аймгийн 2021 оны хөгжлийн жилийн төлөвлөгөөний хэрэгжүүлэх арга хэмжээний төлөвлөгөөний хэрэгжилт, үр дүнг бататгаж, “эрчимжүүлэх шаардлагатай”, “үр дүнгүй” ажлуудыг 2022 оны хөгжлийн жилийн төлөвлөгөөнд тусган хэрэгжүүлэх чиглэлээр тодорхой арга хэмжээ авч, шаардлагатай төсөв хөрөнгийн асуудлыг шийдвэрлэн, хэрэгжилтийг бүрэн хангаж, хяналт тавьж ажиллахыг аймгийн Засаг даргад даалган тогтоолын хэрэгжилтэд хяналт тавьж ажиллахыг Хурлын хороодод үүрэг болгов.

13.Газрын төлбөрийн хэмжээг шинэчлэн тогтоох тухай асуудал, түүнд Хурлын Байгаль орчин хөдөөгийн хөгжлийн хорооноос хийсэн дүгнэлтийг хэлэлцээд аймгийн нутаг дэвсгэрт Хөдөө аж ахуйн газрын /бэлчээр, тариалан, хадлан/-ийн талбайн 1 га газрын төлбөрийн хэмжээ, сумын төв, суурингийн газрын үнэлгээний зэрэглэл (бүс)-ийн 1 га газрын төлбөрийн хэмжээг сум тус бүрээр баталж “Газрын төлбөрийн хэмжээг шинэчлэн тогтоох тухай” тогтоолыг батлав.

Газрын төлбөрийн хэмжээг шинэчлэн тогтоох тухай тогтоолын 1-27 дугаар хавсралтаар 27 сумдын төлбөрийн хэмжээг тус тус тогтоов.

Шинэчлэн тогтоосон газрын төлбөрийн хэмжээг иргэд, аж ахуйн нэгж, байгууллагуудад тайлбарлан таниулж, газар эзэмшигч, ашиглагчдын газрын төлбөрийн ногдуулалтыг бүрэн хийж, хугацаанд нь хураан барагдуулж төсөвт төвлөрүүлэх ажлыг зохион байгуулж, хяналт тавьж ажиллах аймгийн Засаг даргад даалгав.

Иргэн, аж ахуйн нэгж, байгууллагын эзэмшил, ашиглалтад байгаагаас бусад төрийн өмчийн газрыг хамгаалах, нөхөн сэргээх, газар зохион байгуулалтын арга хэмжээнд шаардагдах зардлыг зохих журмын дагуу жил бүрийн төсөвт тусган батлуулж, зарцуулахыг сумдын Засаг дарга нарт үүрэг болгов.

Тус тогтоол батлагдсантай холбогдуулан Газрын төлбөрийг шинэчлэн тогтоосон аймгийн Иргэдийн Төлөөлөгчдийн Хурлын 2018 оны 10 дугаар сарын 11-ний өдрийн 03 дугаар тогтоолыг хүчингүйд тооцож, “Газрын төлбөрийн хэмжээг шинэчлэн тогтоох тухай” Тогтоолыг Хууль зүй, дотоод хэргийн яаманд хүргүүлж захиргааны хэм хэмжээний актын улсын нэгдсэн бүртгэлд бүртгүүлэхийг тогтоолын хэрэгжилтэд хяналт тавьж ажиллахыг аймгийн Иргэдийн Төлөөлөгчдийн Хурлын нарийн бичгийн даргад, тогтоолын хэрэгжилтэд хяналт тавьж ажиллахыг Газрын харилцаа, байгаль орчин, хөдөөгийн хөгжлийн хороонд тус тус даалгалаа.

14.Хөрөнгө шийдвэрлүүлэх тухай асуудал түүнд Хурлын Эдийн засаг, төсөв санхүү өмчийн бодлогын хорооноос хийсэн дүгнэлт, Төлөөлөгчдөөс гарсан саналыг хэлэлцээд акталж устгах, худалдах, шилжүүлэх барилгыг нэгдүгээр, дуудлагын худалдаагаар худалдах тээврийн хэрэгслийг хоёрдугаар, балансаас балансад шилжүүлэх хөрөнгийг гуравдугаар, акталж устгах машин тоног төхөөрөмж, тавилга эд хогшилыг дөрөвдүгээр хавсралтаар тус тус батлан худалдах барилгын доорх газрын суурь үнийг барилгын үнэ дээр нэмж дуудлагын худалдаагаар худалдуулахаар шийдвэрлэв.

Дуудлагын худалдааг холбогдох хууль, журмын дагуу зохион байгуулж, дуудлагын худалдаатай холбоотой гарсан зардлыг эд хөрөнгийн суурь үнэ дээр нэмж дуудах, төлбөрийг аймгийн төсөвт бүрэн төвлөрүүлэх, хөрөнгийн хөдлөлийг зохих хууль тогтоомж, журмын дагуу нягтлан бодох бүртгэл, тайланд тусгах, акталж устгах тоног төхөөрөмж, тавилга эд хогшилыг байгууллагын өмч хамгаалах байнгын зөвлөлийн хяналтан дор зохион байгуулж ажиллахыг аймгийн Засаг даргад даалган тогтоолын хэрэгжилтэд хяналт тавьж ажиллахыг аймгийн Иргэдийн Төлөөлөгчдийн Хурлын Төсөв санхүү, эдийн засгийн хөгжлийн хороонд даалгалаа.

15.Аймгийн Газар зохион байгуулалтын ерөнхий төлөвлөгөөг 2020-2023 онд хэрэгжүүлэх арга хэмжээний төлөвлөгөөний 2020-2021 оны хэрэгжилтийн мэдээлэл, түүнд Хурлын Газрын харилцаа, байгаль орчин, хөдөөгийн хөгжлийн хорооноос хийсэн дүгнэлтийг хэлэлцээд аймгийн газар зохион байгуулалтын ерөнхий төлөвлөгөөг 2020-2023 онд хэрэгжүүлэх арга хэмжээний төлөвлөгөөний 2020-2021 оны гүйцэтгэл 65.9 хувьтай хэрэгжсэн тул “Эрчимжүүлэх шаардлагатай” гэж дүгнэв.

Аймгийн газар зохион байгуулалтын ерөнхий төлөвлөгөөг 2020-2023 онд хэрэгжүүлэх арга хэмжээний төлөвлөгөөнөөс удаашралтай байгаа зорилт арга хэмжээний хэрэгжилтийг эрчимжүүлж, салбар хоорондын ажлын уялдаа холбоог сайжруулах, холбогдох байгууллага болон сумдын Засаг даргатай байгуулах гэрээнд тусгаж, хэрэгжилтэд нь хяналт тавьж ажиллах, аймгийн газар зохион байгуулалтын ерөнхий төлөвлөгөөний 2020-2023 онд хэрэгжүүлэх арга хэмжээний төлөвлөгөөг аймгийн болон сумдын богино, дунд хугацааны бодлогын бичиг баримт, тухайн жилд шаардагдах хөрөнгийг төсөвт тусган хэрэгжилтийг эрчимжүүлж ажиллахыг аймгийн Засаг даргад даалгав.

Тус тогтоолын хэрэгжилтэд хяналт тавьж ажиллахыг Газрын харилцаа, байгаль орчин, хөдөөгийн хөгжлийн хороонд үүрэг болгов.

16.Аймгийн 2022 оны гадаад харилцаа, хамтын ажиллагааны төлөвлөгөөний төсөл түүнд Хурлын Нутгийн удирдлага, цахим хөгжлийн хорооноос хийсэн дүгнэлт, Хурлын Төлөөлөгчдөөс гарсан саналыг хэлэлцээд “Төлөвлөгөө батлах тухай” тогтоолыг батлав.

Аймгийн гадаад харилцаа, хамтын ажиллагааны 2022 оны төлөвлөгөөг “Төрийн гадаад бодлого, үйл ажиллагааны нэгдмэл байдлыг сайжруулах тухай” Үндэсний аюулгүй байдлын зөвлөлийн 2013 оны 01 тоот зөвлөмж, Монгол Улсын Засгийн газрын 2013 оны 169 дүгээр тогтоолтой уялдуулан хэрэгжүүлж, шаардагдах зардлыг зохих журмын дагуу шийдвэрлүүлж ажиллахыг аймгийн Засаг дарга /Д.Мөнхбаатар/-д даалгав.

Аймгийн гадаад харилцаа, хамтын ажиллагааны хүрээнд зохион байгуулагдах гадаад арга хэмжээнд нутгийн өөрөө удирдах байгууллагын оролцоог хангаж ажиллахыг Аймгийн иргэдийн Төлөөлөгчдийн Хурлын Төлөөлөгчид, Ажлын албанд даалгалаа.

17.Аймгийн ИТХ-ын VII хуралдааны “Аймгийн 2022 оны төсөв батлах тухай” 03-р тогтоолд өөрчлөлт оруулах тухай асуудал түүнд Хурлын Төсөв санхүү, эдийн засгийн хөгжлийн хорооноос хийсэн дүгнэлтийг хэлэлцээд Монгол Улсын Засгийн газрын 2021 оны 12 сарын 31-ний өдрийн 402 тоот тогтоол батлагдсантай холбогдуулан аймгийн иргэдийн төлөөлөгчдийн үйл ажиллагааг хэвийн явуулах үүднээс төлөөлөгчдийн урамшуулал, үйл ажиллагааны зарим зардлыг шинэчлэх, хурлын төсөвт зарим хэсэгт өөрчлөлт оруулах зайлшгүй шаардлага үүссэн болон улсын төсвөөс санхүүждэг зарим төсөвт байгууллагуудын ТҮ1 – ТҮ3 зэрэглэлийн албан тушаалтнуудын цалин, хөлсийг орон нутгийн төсвөөс санхүүжүүлэхтэй холбогдуулан Сангийн яамнаас өгсөн удирдамж чиглэлийн дагуу зайлшгүй төсвийн зохицуулалт хийх нэмэлт зохицуулалтуудын хүрээнд орох өөрчлөлтүүдийг аймгийн 2022 оны төсөвт оруулж “Аймгийн 2022 оны төсөв батлах тухай” тогтоолын зарим заалтад өөрчлөлт оруулах тухай” тогтоолыг батлав.

Аймгийн иргэдийн Төлөөлөгчдийн Хурлын ээлжит 8 дугаар Хуралдааны 2 дахь өдрийн Хуралдаанаар нийт 8 асуудал хэлэлцэж 8 тогтоол батлан гаргав.

Аймгийн ИТХ-ын 8 дугаар Хуралдаанаас батлагдан гарсан шийдвэрүүдийг Khural.mn сайт болон Дотоод удирдлагын систем, аймгийн Иргэний танхим дахь Хурлын үйл ажиллагааг сурталчлах самбарт тус тус байршуулан 27 сумын ИТХ-д е-мэйл хаягаар хүргүүлж олон нийтэд сурталчилж мэдээлэх ажлын бэлтгэлийг бүрэн ханган ажиллаж байна.

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль шинэчлэн батлагдсантай холбогдуулан холбогдох дүрэм, журмын төслүүдийг Монгол Улсын Засгийн газар, Швейцарийн хөгжлийн агентлаг хамтран хэрэгжүүлж буй “Нутгийн өөрөө удирдах байгууллагын институцийн чадавхийг бэхжүүлэх” төслөөс сургалтын байгууллагуудтай хамтран боловсруулж, 21 аймаг, нийслэлийн ИТХ-ын дарга, Нарийн бичгийн дарга, төлөөлөгчдийг оролцуулан хэлэлцүүлсэн бөгөөд уг хэлэлцүүлгээс гарсан саналуудыг тусган үлгэрчилсэн журмийн төслийг ирүүлсэн.

Ажлын албанаас аймгийн ИТХ-ын ээлжит 8 дугаар Хуралдаанаар хэлэлцэх дүрэм журмын төслийг Хурлын хороодоор хэлэлцүүлж холбогдох саналыг авч, журмын төсөлд Хурлын хороодын гаргасан саналыг тусган дахин боловсруулсан төслөөр 2022 оны 02 дугаар сарын 14-ний өдрийн 14 цагт аймгийн ИТХ-ын Төлөөлөгчдөд цахим хэлэлцүүлэг хийж тус хэлэлцүүлэгт аймгийн ИТХ-ын 41 Төлөөлөгчөөс 35 Төлөөлөгч хамрагдаж, 85.3 хувийн ирцтэй оролцсон.

**Дотоод асуудлын хүрээнд:**

Энэ сард аймгийн ИТХ-ын дарга, Ажлын албанд хандсан 23 албан бичиг бүртгэгдсэнээс удирдлагад танилцуулан хариу хүргүүлэх шаардлагатай 3 албан бичгийн хариуг өгч ажилласан байна.

Аймгийн ИТХ-ын дарга, Хурлын Ажлын албанаас холбогдох албан байгууллагад 18 албан бичгийг гарган хүргүүлж ажилласан байна.

Аймгийн ИТХ-ын дарга, Ажлын албанд хандан энэ сард 5 өргөдөл бүртгэгдсэн бөгөөд иргэн Ш.Баянзулын эмчилгээний хандив хүссэн өргөдөл шийдвэрлэх шатандаа байна. Аймгийн ИТХ-ын 4 Төлөөлөгчдөөс Төлөөлөгчдөд олгох урамшуулалаам тэтгэвэрт гарсан гарсан тохиолдолд нийгмийн даатгалын шимтгэлээс чөлөөлүүлэх тухай 4 өргөдөл бүртгэгдсэн байна. Аймгийн ИТХ-ын төлөөлөгчдөөс ирүүлсэн өргөдөлтэй холбогдуулан Нийгмийн даатгалын газарт тодруулга авахаар албан бичиг хүргүүлж тус өргөдөлүүд шийдвэрлэх шатандаа байна.

Төв аймгийн ИТХ-ын Төлөөлөгчид болон 27 сумдын ИТХ-ын ХАСХОМ мэдүүлэг гаргах эрх бүхий албан тушаалтан нийт 605 мэдүүлэгч нарын хувийн ашиг сонирхолын болон хөрөнгө, орлогын мэдүүлгийг хугацаанд гаргаж Авлигатай тэмцэх газарт хүргүүлэв.

Аймгийн ИТХ-ын Ажлын албанаас Эрдэнэсант сумын ИТХ-ын 13 төлөөлөгчдөд Монгол Улсын Засаг захиргаа нутаг дэвсгэрийн нэгж түүний удирдлагын тухай хууль болон Хэрэг хянан шийдвэрлэх ажиллагааны тухай хуулиар сургалт мэдээллийг 2-р сарын 25-ны өдөр өгч ажиллалаа.

***ГХУСАЗЗөвлөлийн ажлын хүрээнд:***

Гэмт хэргээс урьдчилан сэргийлэх ажлыг зохицуулах аймгийн салбар зөвлөлийн энэ оны анхдугаар хуралдаан 2022 оны 02 дугаар сарын 25-ны өдөр хуралдахаар тов тогтсон ч цаг үеийн ажилтай холбогдуулан 03-р сарын 01-ний өпөр хуралдахаар болсон байна.

Гэмт хэргээс урьдчилан сэргийлэх ажлыг зохицуулах аймгийн салбар зөвлөлөөс мал хулгайлах гэмт хэрэгтэй тэмцэх урьдчилан сэргийлэх чиглэлээр аймгийн Цагдаагийн газар, ТВ-5 телевизтэй хамтран “Малчны баяр” нэвтрүүлэг бэлтгэн иргэдэд хүргэж ажилласан байна.

Энэ сард аймгийн ИТХ-ын Ажлын албанд Батсүмбэр, Эрдэнэ сумын ИТХ-аас 2-р сарын ажлын мэдээгээ ирүүлсэн байна.

**Эрдэнэ сумын ИТХ:**

Эрдэнэ сумын ИТХ-ын төлөөлөгч болон Хувийн ашиг сонирхлын болон хөрөнгө орлогын мэдүүлгийг цахимаар мэдүүлэг гаргагч 24 Төлөөлөгч, улс төрийн албан хаагч нараар гаргуулан хяналт тавьж хугацаанд нь гүйцэтгэн ажилласан байна.

Нэгдсэн Үндэсний Байгууллагаас Монголын Улаан загалмай нийгэмлэгтэй хамтран зохион байгуулж буй богино хугацааны “Хүүхдэд үзүүлэх нийгэм сэтгэл зүйн дэмжлэг” төсөлд ковид тусаад эдгэсэн сумын 9 хүүхдийг хамруулж ажилласанаас гадна сумын Улаан загалмайн анхан шатны хорооноос Зорилтот өрхийн гэр бүлд хувцас болон бусад тусламжийг үзүүлжээ.

Сумын Гэмт Хэргээс Урьдчилан Сэргийлэх Ажлыг Зохицуулах Зөвлөлөөс сумын төвд үйл ажиллагаагаа явуулдаг хүнсний дэлгүүрүүдэд Зөрчлийн тухай хуулийн 6.5 дугаар зүйл заалтаар, иргэдэд гэмт хэргээс урьдчилан сэргийлэх чиглэлээр гарын авлага бэлтгэж Хууль, эрх зүй Төв-Эрдэнэ цахим хуудсаар сурталчилан ажилласан байна.

**Батсүмбэр сумын ИТХ:**

Батсүмбэр сумын ИТХ-ын Тэргүүлэгчдийн 12 сарын хурлын 60 тоот тогтоолоор сумын иргэдийн төлөөлөгчийн ээлжит 6-р дугаар хуралдааны тов 1 сарын 26-нд тогтоосон боловч аймгийн Засаг даргын хөл хорио 02 дугаар сарын 22-ны өдөр хүртэл сунгагдсантай холбогдуулж 02 сарын 23-ны өдөр хуралдаж сумын 2022 оны хөгжлийн жилийн төлөвлөгөө батлах, хурлын ёс зүйн дүрэм, бодлогын хороод хуваарилах болон сумын Засаг даргын асуудлыг хэлэлцэж зохих шийдвэрүүдийг гаргасан байна.

Батсүмбэр сумын ИТХ-ын Ажлын албанаас 2021 онд сумын архивт ирсэн бичиг, явсан бичиг, 2021 оны тэргүүлэгчдийн тогтоол, 2021 оны төлөөлөгчдийн 4 удаагийн хуралдааны материалыг хадгаламжийн нэгж болгон бүрдүүлж сумын архивт хугацаанд багтаан шилжүүлэн ажиллажээ.

Тус сумын 2021 оны хөрөнгө орлогын мэдүүлгийг 26 төлөөлөгч, 1 багийн Засаг дарга, хурлын нарийн бичиг гэсэн 28 хөрөнгө орлогын мэдүүлгийг 01 сарын 26-нд авч баталгаажуулсан байна.

МЭДЭЭ БЭЛТГЭСЭН:

АЖЛЫН АЛБАНЫ МЭРГЭЖИЛТЭН Д.ОЮУНСАЙХАН

ХЯНАСАН:

АЙМГИЙН ИТХ-ЫН

НАРИЙН БИЧГИЙН ДАРГА Ч.ЖАВЗАНПАГМА